Document ID: /roh_data/filtered/fineweb-2-filterrobots_roh.jsonl.gz/27386

Hochbauamt
Uffizi da construcziun auta
Ufficio edile
La partiziun "portfolio" da l'uffizi da construcziun auta ademplescha la direcziun strategica dal manaschament dal portfolio d'immobiglias da las immobiglias ch'il chantun Grischun posseda (facultad administrativa e finanziala) e dals objects da locaziun ch'il chantun dovra e ch'èn en proprietad da terzs. Ultra da princips socials, economics ed ecologics sto il manaschament dal portfolio garantir ils interess dals proprietaris, e quai resguardond ils basegns dals utilisaders. Per quest intent è vegnida elavurada ina strategia per il portfolio d'immobiglias cun plirs stgalims.
L'analisa e la structuraziun da l'effectiv d'immobiglias inclusiv la furmaziun da portfolios parzials e la formulaziun da strategias a lunga vista garanteschan in manaschament d'immobiglias transparent e planisabel. Las immobiglias vegnan – confurm a l'intent, per il qual ellas vegnan duvradas – dirigidas ed administradas tenor differentas strategias parzialas. Sin basa da las prescripziuns da las strategias parzialas per il portfolio e da las qualitads specificas per l'object vegnan fixadas strategias d'object per ils singuls edifizis.
Per registrar il stadi architectonic e per eruir il basegn futur da mantegniment e da renovaziun d'edifizis sco er ils custs prognostizads ed ils onns, cura che questas mesiras ston vegnir exequidas, stattan a disposiziun instruments da lavur correspundents. Quels pussibiliteschan evaluaziuns e ratings sin plaun dals objects, dals portfolios parzials u dal portfolio general.